钦定古今图书集成/理学汇编/经籍典/第051卷 > 《王湜易学》 > 河图
## 钦定古今图书集成/理学汇编/经籍典/第051卷 > 《王湜易学》 > 河图

《河图》，刘牧传于范谔昌，谔昌传于许坚，坚传于李溉，
溉传于种放，放传于希夷陈抟。其图戴九履一，左三
右七，二四为肩，六八为足，从横十有五总，四十有五
列。御寇曰：“《易》者，一也，一变而为七，七变而为九，九复
变而为一。”李泰伯曰：“伏羲观《河图》而画卦。御寇所谓
变者，论此图也。一者太极不动之数，七者大衍数，九”
者元数也。泰伯谓画卦，亦未尽其实。大衍五十之数，
寓于四十有五之中。《黄帝书》土生数五，成数五，《太元》
以五五为土，五即十也。其在《周官》天府，凡国之玉镇，
大宝器藏焉。大宝器书所谓“天球河图在东序”是也。
其在《易》，则见于《系辞》。王洙曰：《山海经》云：“伏羲氏得《河
图》，夏后因之，曰《连山》；黄帝氏得《河图》”，商人因之，曰《归
藏》。列山氏得《河图》，周人因之，曰《周易》。斯乃杜子春所
凭，抑知姚信之言，非口自出，但所从传者异耳。梁武
攻之，涉于率肆。《易》曰：“河出图，洛出书，圣人则之。”仲尼曰：“凤鸟不至，河不出图，吾已矣夫。”盖圣人受命，必有
符瑞，若图出不再，无劳叹傒。谓河伯不智，尤为妄矣。